13. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ.263152/12493 της 4/25 Νοεμ. 1968 (ΦΕΚ Β΄ 648) Περί διαθέσεως εις την κατανάλωσιν μόνον γάλακτος παστερειωμένου εις την περιφέρειαν της τέως Διοικήσεως Πρωτευούσης. Έχοντες υπ’ όψει: 1)τας διατάξεις της παρ. 1 του άρθρ. 21 του Νόμ. 248/1914 «περί οργανώσεως της Ζωοτεχνικής και Κτηνιατρικής Υπηρεσίας» ως συνεπληρώθη υπό του Α.Ν. της 23.1.36 «περί συμπληρώσεως της Ζωοτεχνικής και Κτηνιατρικής Υπηρεσίας», 2)την υπ’ αριθ. 1777/14.6.68 αναφοράν της Νομοκτ/κής Υπηρεσίας Αττικής, αποφασίζομεν: Εις την περιφέρειαν της τέως Διοικήσεως Πρωτευούσης, ως αύτη καθωρίσθη δια του Α.Ν. 44/1936 ΦΕΚ Α΄ 379/36 και του κατ’ εξουσιοδότησιν τούτου εκδοθέντος Β.Δ. της 4-11/1938 ΦΕΚ Α΄ 6/1938, εξυπηρετουμένην πλήρως υπό των λειτουργούντων ιδιωτικών και συνεταιριστικών εργοστασίων παστεριώσεως γάλακτος, επιβάλλομεν την διάθεσιν εις την κατανάλωσιν μόνον γάλακτος παστεριωμένου, πληρούντος τους όρους του από 2/16.5.59 Β.Δ/τος «περί Κτηνιατρικού Υγειονομικού Ελέγχου του γάλακτος» απαγορευομένης της διαθέσεως εις την κατανάλωσιν νωπού τοιούτου. Η διάθεσις παστεριωμένου γάλακτος εις την ως άνω περιφέρειαν θα λαμβάνη χώραν δια της χρησιμοποιήσεως υπό των εργοστασίων ως πρατηριούχων εκ των ήδη ασκούντων αποδεδειγμένως το επάγγελμα του πωλητού γάλακτος. Η εφαρμογή της παρούσης ανατίθεται εις τας Κτηνιατρικάς Υπηρεσίας και τας οικείας Αστυνομικάς Αρχάς. Η ισχύς της παρούσης άρχεται από 15.1.1969, πάσα δε παράβασις τιμωρείται συμφώνως προς τας κειμένας διατάξεις. Η εφαρμογή της ανωτέρω αποφάσεως ανεστάλη, ορισθείσης ημερομηνίας ενάρξεως της ισχύος αυτής της 1 Αυγ. 1969 δια της υπ’ αριθ. 200053/25 της 2/21 Ιαν. 1969 αποφ. Υπ. Γεωργίας (ΦΕΚ Β΄ 30). Ακολούθως ανεστάλη και αύθις ορισθείσης της 31 Οκτ. 1969 ως ημερομηνίας ενάρξεως της ισχύος αυτής δια της υπ’ αριθ. 327774/8932 της 31 Ιουλ./26 Σεπτ. 1969 αποφ. Υπ. Γεωργίας (ΦΕΚ Β΄ 612). 